**E L Ő T E R J E S Z T É S**

# Szombathely Megyei Jogú Város Közgyűlésének 2017. október 26-i ülésére

**Javaslat a 2017. évi Savaria Történelmi Karnevál szakmai és pénzügyi beszámolójának elfogadására**

Szombathely Megyei Jogú Város Közgyűlése a 23/2015. (I.29.) Kgy. sz. határozatával 2015. évtől a Savaria Történelmi Karnevál (a továbbiakban: Karnevál) megszervezésével a Savaria Turizmus Nonprofit Kft-t (a továbbiakban: NKft.) bízta meg. A Közgyűlés egyúttal egyetértett azzal is, hogy a „Savaria Történelmi Karnevál” Közhasznú Közalapítvány (a továbbiakban: Közalapítvány) szakmai tapasztalatával, vagyonával a továbbiakban is közreműködjön a Karnevál szervezésében.

A két szervezet között létrejött együttműködési megállapodás értelmében a Karneválon fellépő művészek nagy részét, a felvonuláson is közreműködő művészeti csoportokat, hagyományőrzőket a Közalapítvány szerződtette, a programok megvalósítását, az ahhoz szükséges feltételek megteremtését, valamint a rendezvény teljes körű lebonyolítását az NKft. biztosította.

Az NKft. és a Közalapítvány beszámolói alapján a 2017. évi Karnevál értékelésével kapcsolatban az alábbi megállapítások tehetők.

A Karnevál az idei évben 2017. augusztus 24-27. között került megrendezésre. A 18. születésnapját ünneplő esemény a nagykorúság és a NAGYság jegyében csábította időutazásra nemcsak a szombathelyieket, hanem az idelátogató több tízezer vendéget is. Az előző évek kiugróan magas látogatószáma után idén ismét óriási volt az érdeklődés a fesztivál négy napján. Közel 130-140 ezer látogató kereste fel a várost, a szombathelyi és városkörnyéki szálláshelyek szinte mindegyike teltházzal üzemelt a karnevál ideje alatt.

Az NKft. ügyvezető igazgatójának a 2017. évi Karneválról szóló részletes szakmai és pénzügyi beszámolóját az előterjesztés 1. sz., a Közalapítvány kuratóriumi elnökének beszámolóját pedig az előterjesztés 2. sz. melléklete tartalmazza.

A beérkezett számlák kifizetése határidőre megtörtént, a továbbiakban beérkező számlák kiegyenlítése sem az NKft., sem a Közalapítvány részéről további önkormányzati forrást nem igényel.

Összességében elmondható, hogy gördülékeny, konstruktív, összehangolt tervezés-szervezés jellemezte az egész Karnevált. Mind a rendezvény előkészítése, mind az utómunkálatok összehangoltan zajlottak.

Tájékoztatom a Tisztelt Közgyűlést, hogy a Közalapítvány által szakmailag támogatott időpont a jövő évi Karneválra 2018. augusztus 23-26. napja. Javaslom felkérni az NKft. ügyvezető igazgatóját, hogy a Karnevál 2018. évi programtervezetét jóváhagyásra terjessze a Jogi és Társadalmi Kapcsolatok Bizottsága elé 2018. április 30. napjáig.

A 2018. évi Karnevál előkészületeinek megkezdéséhez célszerű annak Közgyűlés általi elhatározása, hogy az Önkormányzat a 2018. évi Karneválhoz költségvetésében a 2017. évi támogatással megegyező saját forrást biztosítson.

Kérem a Tisztelt Közgyűlést, hogy a tájékoztatót megtárgyalni, és a határozati javaslatot elfogadni szíveskedjék.

**Szombathely, 2017. október „ ”**

**/: Dr. Puskás Tivadar :/**

**HATÁROZATI JAVASLAT**

**…./2017. (X.26.) Kgy. számú határozat**

1. Szombathely Megyei Jogú Város Közgyűlése a „Savaria Történelmi Karnevál” Közhasznú Közalapítvány és a Savaria Turizmus Nonprofit Kft. 2017. évi Savaria Történelmi Karneválról szóló beszámolóját tudomásul veszi.

2. A Közgyűlés elhatározza, hogy az Önkormányzat 2018. évi költségvetésében a Savaria Történelmi Karnevál 2018. évi megszervezéséhez a 2017. évi támogatás mértékével azonos összegű támogatást kíván biztosítani.

3. A Közgyűlés felkéri a Savaria Turizmus Nonprofit Kft. ügyvezető igazgatóját, hogy terjessze a Jogi és Társadalmi Kapcsolatok Bizottsága elé a Savaria Történelmi Karnevál 2018. évi programtervezetét. A Közgyűlés egyúttal felhatalmazza a Bizottságot a programtervezet elfogadására.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Takátsné Dr. Tenki Mária elnök

Dr. Károlyi Ákos jegyző

(A végrehajtás előkészítéséért:

Grünwald Stefánia, Savaria Turizmus Nonprofit Kft. ügyvezető igazgatója

Csapláros Andrea, a „Savaria Történelmi Karnevál” Közhasznú Közalapítvány kuratóriumának elnöke

Stéger Gábor, a Közgazdasági és Adó Osztály vezetője

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal /1. pont vonatkozásában/

2018. évi költségvetési rendelet megalkotása /2. pont vonatkozásában/

2018. április 30. /3. pont vonatkozásában/